حضرت عمرؓ کے زمانہ میں بھی زبر قان اپنی مفوضہ خدمت انجام دیتے رہے ایک مرتبہ زکوٰۃ کی رقم لیے ہوئے مدینہ آ رہے تھے ،راستہ میں مشہور شاعر حطیہ سے ملاقات ہوئی ، یہ وہ زمانہ تھا کہ عراق فتح ہو چکا تھا ، اورعرب بھی دنیا وی تکلفات سے آشنا ہوچلے تھے اور یہاں کے جوش باش عیش پرست عرب کے خشک اوربنجر علاقہ سے تبدیل آب وہوا اور عیش پرستی کے لیے عراق پہنچتے تھے ،حطیہ بھی اس مقصد سے عراق جارہا تھا ، زبرقان عہد رسالت کی سادگی کی جگہ اس قسم کے تعیش کو نا پسند کرتے تھے؛چنانچہ انھوں نے حطیہ کو اس راہ سے روک کر اپنے گھر واپس کر دیا اورکہا کہ وہ ان کی واپسی تک ان کا مہمان رہے ،حطیہ اس وقت تو لوٹ گیا ، لیکن زبر قان نے اس کے شاعرانہ جذبات کو ٹھیس لگائی تھی ، اس لیے زبرقان کی ایک ہجو کہہ ڈالی ، انھوں نے حضرت عمرؓ سے اس کی شکایت کی ، آپ نے استادِ فن حضرت حسان ؓبن ثابت سے رائے طلب کی کہ حطیہ کے اشعار ہجو میں آتے ہیں یا نہیں انھوں نے فیصلہ کیا کہ ہجو ہے ، اثباتِ جرم کے بعد حضرت عمرؓ نے حطیہ کو قید کر دیا ، لیکن پھر کچھ دنوں کے بعد حضرت عبد الرحمن بن عوف اورزبیر بن عوامؓ کی سفارش پر آیندہ کے لیے توبہ کراکے رہا کر دیا ۔
Entity: زبرقان — Type: /person/author, /person